Jaanuar 2008

Jaanuar 2008, kroonika

2008. aasta jaanuar algas teisipäeval ja lõppes 31 ööpäeva pärast neljapäeval.

1. jaanuar

Aserbaidžaanis lõpetati Venemaa telekanali RTR Planeta transleerimine. Tegemist oli ainsa Vene telekanaliga, mida veel Aserbaidžaani territooriumil edastati.
Küprosel ja Maltal hakkas seadusliku maksevahendina kehtima euro, vahetades välja senised rahvuslikud valuutad Küprose naela ja Malta liiri.
Prantsusmaal ja kaheksal Saksamaa liidumaal (sealhulgas Berliinis) jõustusid seadused, millega keelustati suitsetamine toitlustusasutustes.
Sloveeniast sai järgmiseks kuueks kuuks Euroopa Liidu eesistuja.
Soomes tõsteti kange alkoholi aktsiisi viisteist protsenti ja lahja alkoholi aktsiisi kümme protsenti.
Šveitsis astus ametisse liidupresident Pascal Couchepin.
Venemaal kaotati Ust-Orda Burjaadi autonoomne ringkond ning selle territoorium läks Irkutski oblasti koosseisu. Irkutski oblasti pindala suurenes 767 900 ruutkilomeetrile. 
Tšiili lõunaosas hakkas kohaliku aja järgi kell 18.20 purskama Llaima vulkaan, sundides võime lähikaudsetest küladest evakueerima sada viiskümmend inimest. Viimati tegutses see vulkaan 1994. aastal.
Malaisias puhkes seksiskandaal, kui Johori osariigi ajaleht Star avaldas uudise kahe rahva hulgas laialt leviva DVD kohta, kus kõrge poliitik on seksuaalvahekorras noore tütarlapsega. Mõned tunnid hiljem möönis riigi 60-aastane tervishoiuminister Chua Soi Lek avalikus pöördumises, et filmitud on tõepoolest teda. Ta vabandas oma partei juhtide ees, kuid teatas, et ei kavatse tagasi astuda.
Pakistani keskvalimiskomisjon otsustas 8. jaanuarile määratud parlamendivalimised edasi lükata veebruari. Otsus valimiste uue kuupäeva kohta tehti teatavaks 2. jaanuaril.
Sri Lanka suurima linna Colombo hinduistlikus templis tulistati hommikul tamili päritolu parlamendiliiget Thiyagarajah Maheswarani. Poliitik suri saadud vigastustesse kohaliku aja järgi kell 10.35 haiglas.
Usbekistanis hakkasid kehtima kriminaalkoodeksi täiendused, millega kaotati riigis surmanuhtlus.
Keenias jätkusid vägivaldsed meeleavaldused presidendivalimiste ametlike tulemuste vastu. Eldoreti linnas süütas rahvajõuk põlema kiriku, kuhu olid varjunud president Mwai Kibakiga samasse kikuyu hõimu kuuluvad inimesed. Tules hukkus kolmkümmend inimest.
Nigeerias ründasid relvastatud isikud Port Harcourti sadamalinna kahte politseijaoskonda ja ühte hotelli. Tulevahetuses hukkus neli politseinikku, kolm tsiviilisikut ja kuus rünnakus osalenud relvarühmituse liiget.
Eestis pikenes vanemahüvitise maksmise periood 14 kuult 18 kuule. 
Eestis vähenes tulumaks 21 protsendini.
Eestis jõustusid topeltmaksustamise vältimise ja maksudest hoidumise tõkestamise lepingud Gruusia, Luksemburgi ja Singapuriga.
Eestis Tartu Ülikoolis ühinesid bioloogia-geograafiateaduskond ja füüsika-keemiateaduskond loodus- ja tehnoloogiateaduskonnaks.
Eesti Maaülikooli rektoriks sai Mait Klaassen. 
Eestis Tallinnas hakkasid tasulisel parkimisalal saama tasuta parkida hübriidautod, mille süsinikdioksiidi emissioon on kuni 125 g/km.
Eestis asus väärismetalle töötleva ettevõtte Silmet peadirektorina tööle firma senine teadus- ja arendusdirektor Anti Perkson.
Eestis alustas turvafirma Securitas Eesti tegevdirektori ja juhatuse esimehena tööd senine tegevdirektori asetäitja Ergo Oolup.

2. jaanuar

Horvaatia peaminister Ivo Sanader rahuldas siseminister Ivica Kirini 29. detsembril esitatud tagasiastumispalve ja nimetas siseministri kohusetäitjaks Ivica Buconjići.
Malaisia tervishoiuminister Chua Soi Lek teatas vastupidi oma eelmisel päeval tehtud avaldusele, et astub puhkenud seksiskandaali tõttu siiski ametist tagasi.
Pakistani keskvalimiskomisjon määras parlamendivalimiste toimumise uueks kuupäevaks 18. veebruari.
Sri Lanka suurima linna Colombo Slave Islandi linnaosas korraldati pommirünnak sõjaväelasi transportinud autobussi vastu. Neli inimest, sealhulgas kaks sõdurit hukkus; kakskümmend inimest sai vigastada.
Sri Lanka valitsus teatas, et tühistab kasvanud vägivalla tõttu mässulise relvarühmitusega Tamili Tiigrid Norra vahendusel sõlmitud vaherahu.
Eestis lahkusid ametist seltskonnaajakirja Just! peatoimetaja Anu Saagim ja tegevtoimetaja Õnne Puhk.
Eestis lõpetasid kaabeltelevisioonifirmad Elion, Starman ja STV seoses autorikaitse piirangutega Soome telekanali MTV3 edastamise.
Eestis kuulutas ajalehe Postimees toimetus 2007. aasta inimeseks Eesti suursaadiku Venemaal Marina Kaljuranna. Samal päeval autasustati Kaljuranda aasta inimese tiitliga kaasneva klaasskulptuuriga.
Eestis asus ajakirja Loomingu Raamatukogu peatoimetajana tööle Anu Saluäär.

3. jaanuar

Suurbritannia pealinnas Londonis vahistas politsei BBC lastesaadete juhi Mark Speighti kahtlustatuna oma elukaaslase Natasha Collinsi mõrvas. Sündmuskohal kinni peetud Speight vabastati pärast esialgset ülekuulamist järgmisel päeval.
Valgevene justiitsministeerium edastas riigi ülemkohtule taotluse lõpetada Valgevene Kommunistide Partei tegevus, mille põhjuseks on Valgevene seaduste korduv rikkumine partei poolt. Partei tegevus on olnud ülemkohtu otsusega peatatud juba alates 2. augustist.
Venemaa ja Ukraina ranniku lähistel Kertši väinas läks tormis põhja rauamaaki transportinud Bulgaaria kaubalaev Vanessa. Hukkus vähemalt neli meeskonnaliiget.
Ameerika Ühendriikide Iowa osariigis toimusid presidendivalimiste esimesed eelvalimiskoosolekud. Demokraatliku Partei kandidaatidest oli edukaim Barack Obama, Vabariikliku Partei kandidaatidest Michael Huckabee.
Ameerika Ühendriikide protsessorite tootja Intel teatas, et loobub toetusest projektile "One Laptop Per Child", mille eesmärgiks on toota arengumaade elanikele 100 USA dollarit maksvaid sülearvuteid. Inteli sõnul oli tegu "filosoofiliste" erimeelsustega.
Hondurases astus ametist tagasi välisminister Milton Jiménez. Põhjuseks sai videolindi avalikustamine, kus välisminister kakles politseinikega.
Tšiilis astus ametist tagasi siseminister Belisario Velasco. Siseministri kohusetäitjaks nimetati Felipe Harboe Bascuñán.
Venezuela president Hugo Chávez teatas ulatuslikest muudatustest oma valitsuse koosseisus. Uueks asepresidendiks nimetati eluasememinister Ramón Carrizales, lisaks toimus veel kolmteist suuremat ja väiksemat ametikohtade vahetust.
Eestis alustas Sotsiaaldemokraatliku Erakonna kommunikatsioonijuhina tööd ajakirjanik Vadim Belobrovtsev.
Eesti Päevalehe nõukogu valis 10. veebruaril ametist lahkuva Aavo Koka asemel uueks juhatuse esimeheks praeguse juhatuse liikme Mihkel Reinsalu.
Eestis Tallinna ööklubis Club von Überblingen toimus Raadio 2 aastahiti auhinnagala. Eesti lugudest tunnistati parimaks ansambli Bedwetters laul "Dramatic Letter to Conscience" ning välismaa lauludest Ameerika Ühendriikide artistide One Republic ja Timbaland lugu "Apologize".

4. jaanuar

Venezuelas astus ametist tagasi riigi rahandusminister Rodrigo Cabezas.
Venezuela rannikul 39 kilomeetri kaugusel Los Roquese saartest kukkus alla kahemootoriline reisilennuk LET L-410 Turbolet 12 reisija ja 2 piloodiga pardal. Reisijate hulgas olid teiste seas kaheksa Itaalia, üks Šveitsi ja üks Ameerika Ühendriikide kodanik. Nii lennuki vrakk kui inimesed jäid kadunuks; ilmselt nad kõik hukkusid.
Birmas tähistati riigi iseseisvumise 60. aastapäeva. Sõjaväelise hunta liider Than Shwe esines avaldusega, kus ta kutsus üles rahvuslikule ühtsusele ja lubas jääda ustavaks valitsuse seitsmeastmelisele programmile teel demokraatia suunas.
Keenia poliitiline opositsioon esitas rahvarahutuste lõpetamiseks ettepaneku korraldada uued presidendivalimised. Valitsus teatas, et on kordusvalimistega nõus ainult juhul kui seda nõuab kohus.
Somaalia ajutise valitsuse residentsis Baydhabos varises kokku riigi ajutine president Cabdulaahi Yuusuf Axmed ja viidi lennukiga ravile naaberriiki Etioopiasse.

5. jaanuar

Gruusias toimusid ennetähtaegsed presidendivalimised. Valimised võitis 53,47 protsendi toetusel senine president Mihheil Saakašvili, teiseks jäi 25,67 protsendi häältega opositsiooni ühiskandidaat Levan Gatšetšiladze.
Mauritaania võimude ja võistluse korraldajate otsusel jäeti ära algama pidanud Dakari ralli. Otsuse tingis Prantsusmaa valitsuse hoiatus võimalike terrorirünnakute ohu eest.
Somaalias vannutati ametisse peaminister Nur Hassan Husseini uus valitsuskabinet.
Eestis Tallinna Kaarli kirikus toimus kohaliku aja järgi kell 11.00 kirjanik Jaan Krossi leinatalitus. Hiljem samal päeval sängitati tema põrm Rahumäe kalmistule.
Eestis vahistas politsei kaks noormeest, kes olid kavandanud Eesti kasiinoärimehe Armin Karu tütre Ines Karu röövi. Kavandatava inimröövi lugu avalikustati 16. jaanuaril eetris olnud Eesti Televisiooni saates "Pealtnägija".

6. jaanuar

Kreekat tabas kohaliku aja järgi kell 7.14 hommikul 6,5-pallise tugevusega maavärin, mille kese asus pealinnast Ateenast 120 kilomeetri kaugusel Peloponnesose poolsaarel. Tõukeid oli tunda kõikjal üle Kreeka, kuid purustusi ega inimohvreid maavärin endaga kaasa ei toonud.
Läti pealinna Riia lähistel Garkalnes tapeti hilisõhtul oma kodumaja ees meelelahutuskompleksi Arēna Rīga kaasomaniku Igors Ivanovsi abikaasa ja äripartner Ella Ivanova. Mõrvar tulistas naist kuus korda.
Soome lennufirma Finnair tütarettevõte Aero Airlines lõpetas tegevuse, sooritades viimase regulaarlennu Tallinna–Helsingi liinil.
Somaalia ajutine president Cabdulaahi Yuusuf Axmed toimetati Etioopiast edasi ravile Suurbritannia pealinna Londonisse.
Eesti kaitseväe juhataja Ants Laaneots alustas ametlikku visiiti Afganistanis.

7. jaanuar

Hollandis Haagis jätkus pärast kuuekuulist vaheaega kohtuprotsess sõjakuritegudes süüdistatava Libeeria ekspresidendi Charles Ghankay Taylori üle.
Soome lennufirma Finnair regulaarlende Tallinna–Helsingi liinil asus teostama Aero Airlinesi asemel Finnairi teine tütarettevõte Finncomm Airlines.
Suurbritannia 22 lennujaamas hakkasid kehtima leevendatud piirangud käsipagasile, mille kohaselt on inimestel lennuki salongi lubatud kaasa võtta rohkem kui üks kott. Suurematest lennujaamadest ei rakendunud uued reeglid Londoni Gatwicki lennujaamas, pagasipiirangud jättis jõusse ka odavlennufirma EasyJet.
Ameerika Ühendriikides astusid ametisse Philadelphia uus linnapea Michael Nutter ja Salt Lake City linnapea Ralph Becker.
Lõuna-Korea pealinnast Sŏulist 80 kilomeetri kaugusel asuvas Icheoni linnas süttis laohoone, kus õnnetuse toimumise ajal viibis 57 inimest. Hukkus 40 inimest, veel 10 toimetati vigastustega haiglasse.
Marshalli Saarte parlament valis 18 poolthäälega riigi uueks presidendiks Litokwa Tomeingi. Tema vastaskandidaat, senine president Kessai Note kogus 15 häält.
Nepali pealinnas Katmandus toimusumbes 1500 osavõtjaga meeleavaldus monarhia toetuseks.
Eestis tõstis riigile kuuluv raudteefirma Elektriraudtee AS piletite hindu keskmiselt üksteist protsenti.
Eestis Tallinnas aadressil Pikk tänav 73 avati Eesti Lastekirjanduse Keskuse uus hoone.
Eestis teatas tervishoiuteenuseid osutava ettevõtte Medicover Eesti juhtkond, et nad ostsid ettevõtte enamusosaluse seniselt omanikult ABC Medicover Holding välja. Tehingu hinda ei avaldatud.

8. jaanuar

Ameerika Ühendriikide New Hampshire'i osariigis toimusid presidendivalimiste eelvalimiskoosolekud. Demokraatliku Partei kandidaatidest oli edukaim senaator Hillary Clinton 39-protsendilise toetusega; Vabariikliku Partei kandidaatidest aga senaator John McCain 37-protsendilise toetusega.
Ameerika Ühendriikide president George W. Bush alustas ringreisi Lähis-Ida riikides.
Tšiili president Michelle Bachelet vabastas ametist viis valitsuse liiget. Oma ametikoha kaotasid majandus-, kaevandus-, avalike tööde, põllumajandus- ja planeerimisminister.
Sri Lanka suurimast linnast Colombost 19 kilomeetri kaugusel asuvas Ja-Ela linnas toimunud pommiplahvatuses sai vigastada seitse inimest. Vigastatute seas oli ka ehitusminister D. M. Dassanayake, kelle auto vastu rünnak oligi sihitud. Minister viidi haiglasse, kus ta suri saadud vigastustesse.
Keenia president Mwai Kibaki nimetas ametisse seitseteist uut ministrit. Uueks asepresidendiks sai presidendivalimistel tema vastaskandidaadina osalenud Kalonzo Musyoka.
Keeniasse saabus ametlikule visiidile Ghana president ja Aafrika Liidu esimees John Agyekum Kufuor, et aidata leida rahumeelne lahendus pärast presidendivalimisi puhkenud valitsusmeelsete ja opositsioonijõudude konfliktile.
Maldiividel Horafushi saarel üritas 20-aastane Mohamed Murshid kööginoaga rünnata rahvaga kohtunud riigi presidenti Maumoon Abdul Gayoomi. President rünnakus vigastada ei saanud, ründaja peatas 15-aastane skaut Mohamed Jaisham Ibrahim, saades seejuures ise kergeid vigastusi.
Eestis alustas haridus- ja teadusministeeriumi kõrghariduse ja teaduse asekantslerina tööd senine Eesti Maaülikooli teadusprorektor Andres Koppel.
Eestis kutsus Vene Teatri nõukogu ametist tagasi kolm kuud teatri direktorina töötanud Irina Ossinovskaja ja nimetas alates 16. jaanuarist teatri uueks tegevjuhiks Jaanus Kuke.
Eesti Filmiajakirjanike Ühing kuulutas välja 2007. aasta filmiauhinnad. Parimaks mängufilmiks tunnistati Veiko Õunpuu lavastatud "Sügisball" ja parimaks dokumentaalfilmiks Sulev Keeduse lavastatud "Jonathan Austraaliast". Aasta filmikriitiku preemia pälvis Boris Tuch.
Eestis valis sihtasutuse Lääne-Tallinna Keskhaigla nõukogu haigla juhatuse uueks liikmeks ja ravijuhiks senise Ida-Tallinna Keskhaigla uroloogiaosakonna juhataja Toomas Tamme.

9. jaanuar

Serbia koosseisu kuuluva Kosovo parlament valis riigi presidendiks tagasi Fatmir Sejdiu ja kinnitas ametisse peaminister Hashim Thaçi uue valitsuse. Thaçi teatas pärast ametisse kinnitamist, et kuulutab Kosovo iseseisvuse ühepoolselt välja järgmise paari nädala jooksul.
Venemaa koosseisu kuuluva Tatarstani Vabariigi pealinnas Kaasanis toimus ühe elumaja teise korruse korteris kohaliku aja järgi kell 00.26 öösel majapidamisgaasi plahvatus. Õnnetuses varises kokku kolmekorruselise elumaja üks trepikodadest. Varingus hukkus seitse inimest ja veel üks naine suri saadud vigastustesse hiljem haiglas.
Venemaa pealinnas Moskvas Euroopa Komisjoni esinduse juures vahistas miilits nelikümmend poliitilise noorteühenduse Naši liiget, kes olid kogunenud meelt avaldama oma organisatsiooni liikmetele kehtestatud sissesõidukeelu üle Euroopa Liidu riikidesse. Nad vahistati, sest ei olnud esitanud õigel ajal piketi korraldamise taotlust.
Ameerika Ühendriikide Florida osariigis Orlandos toimunud Karismaatilise Episkopaalkiriku patriarhi nõukogu istungil valiti kiriku uueks patriarhiks peapiiskop Craig W. Bates.
Iisraelis Jeruusalemmas kohtusid Ameerika Ühendriikide president George W. Bush ja Iisraeli peaminister Ehud Olmert. Eraldi kohtumine toimus George Bushil ka Iisraeli presidendi Shim'on Peresega.
India autofirma Tata Motors alustas maailma odavaima auto, 2500 USA dollarit maksva ja peamiselt arengumaade turule mõeldud Tata Nano tootmist.
Iraagis Diyālá kubernerkonnas toimunud pommiplahvatuses hukkus kuus ja sai vigastada veel neli Ameerika Ühendriikide sõdurit.
Marshalli Saarte president Litokwa Tomeing nimetas ametisse oma valitsuskabineti liikmed. Välisministriks sai Tony deBrum, rahandusministriks Jack Ading ja siseministriks Norman Matthew.
Eesti president Toomas Hendrik Ilves andis keemik Ivari Kaljurannale üle presidendi kultuurirahastu noore teadlase preemia suuruses 75 000 Eesti krooni.

10. jaanuar

Gruusia prokurörid esitasid ametliku süüdistuse meediaärimehele ja endisele presidendikandidaadile Badri Patarkatsišvilile riigipöördekatse kavandamises 2007. aastal.
Palestiinas Jordani Läänekaldal kohtusid Ameerika Ühendriikide president George W. Bush ja Palestiina Omavalitsuse president Maḩmūd ‘Abbās. Pärast kohtumist andis Bush Jeruusalemmas pressikonverentsi, kus teatas, et Palestiina riigi loomiseks peaks Iisrael vabastama osa okupeeritud palestiinlaste aladest.
Eestisse saabus ametlikule kuuepäevasele visiidile Soome Õigeusu Kiriku peapiiskop Leo.
Eestis teatas oma lahkumisest Riigikogust Reformierakonna liige Meelis Atonen.
Eestis Tallinna kobarkinos Coca-Cola Plaza esilinastus Venemaa film "18-14", mille on lavastanud eesti režissöör Andres Puustusmaa.

11. jaanuar

Läti pealinna Riia lähistel Garkalnes tapeti kesköö ja kella ühe vahel öösel oma maja ees 26-aastane lihatööstuse omanik Aigars Lūsis. Mõrvar tulistas ärimeest pähe, rinda ja jalgadesse.
Venemaa president Vladimir Putin nimetas uueks suursaadikuks Lätis endise keskvalimiskomisjoni esimehe Aleksandr Vešnjakovi.
Ameerika Ühendriikides mõisteti kuueks kuuks vangi endine kergejõustiklane ja mitmekordne olümpiavõitja Marion Jones, kes oli andnud valevande anaboolsete androgeensete steroidide kasutamise kohta 2000. aasta suveolümpiamängude eel. 
Ameerika Ühendriikide president George W. Bush jätkas visiiti Lähis-Ida riikides, saabudes Kuveiti ja kohtudes seal emiir Şabāḩ al-Aḩmad al-Jābir aş-Şabāḩiga.
Kasahstanis Karagandõ oblastis terasekontsernile Arcelor Mittal kuuluvas söekaevanduses gaasiplahvatus. Õnnetuses hukkus vähemalt seitse ja jäi kadunuks üle kahekümne kaevuri.
Liibanoni parlament lükkas kaheteistkümnendat korda edasi presidendivalimised. 12. jaanuaril toimuma pidanud valimiste uueks kuupäevaks määrati 21. jaanuar.
Nepali valitsus kinnitas parlamendivalimiste toimumise kuupäevaks 10. aprilli.
Eesti ettevõtte Tallinna Sadam ja Hiina Ningbo sadama esindajad allkirjastasid kahe sadama vahelise koostöölepingu, mille kohaselt rajatakse hiljemalt 2011. aasta alguseks Muugale uus konteinervedude terminal ja Hiina kaupade jaotuskeskus. Kavandatava investeeringu maht on 220 miljonit USA dollarit.
Eestis tegutsev Leedu kaubandusettevõte VP Market teatas rekordilisest käibekasvust. Aastal 2007 kasvas ettevõtte käive Eestis 56,6 protsenti, ulatudes peaaegu kolme miljardi Eesti kroonini.

12. jaanuar

Gruusias teatas presidendivalimised võitnud Mihheil Saakašvili, et teeb ettepaneku uue valitsuse moodustamiseks senisele peaministrile Lado Gurgenidzele.
Horvaatia parlament kiitis heaks peaminister Ivo Sanaderi uue valitsuse koosseisu. Valitsust toetas 82 liiget 153-liikmelisest parlamendist, 62 liiget oli vastu. Tähtsamatest ministritest säilitas oma koha rahandusminister Ivan Suker, välisministriks nimetati Gordan Jandroković ja siseministriks Berislav Roncević.
Makedoonia pealinnast Skopjest kagus kukkus kohaliku aja järgi kella 12 paiku alla maandumiseks valmistunud Makedoonia armee helikopter Mi-17, mis toimetas kodumaale tagasi Bosnia ja Hertsegoviinas sõjalisel missioonil viibinud sõdureid. Hukkusid kõik pardal viibinud üksteist inimest.
Ameerika Ühendriikide president George W. Bush külastas Kuveidis baseeruvaid Ühendriikide sõjaväelasi ja siirdus edasi Iraaki, kus kohtus sealse Ühendriikide väekontingendi ülema kindral David Petraeusega.
Taiwanil toimusid parlamendivalimised, mille võitis ülekaalukalt opositsiooniline rahvuslik Kuomintangi partei. Kuomintang kogus 72 protsendi valijate toetuse, võttes 113-kohalises parlamendis 81 kohta. Valitsev Demokraatlik Progressiivne Partei pälvis vaid 24 protsendi valijate toetuse ja 27 kohta parlamendis. Kokku osales valimistel 58,5 protsenti hääleõiguslikest kodanikest.
Nigeeria sadamalinna Port Harcourti lähedal maanteel purunes suurel kiirusel liikuval kütuseveokil rehv; masin kaldus küljeli ja plahvatas. Õnnetuses hävis vähemalt kolmteist autot ja mitu läheduses asunud kauplust; inimohvrite arv ei ole veel teada.
Eestis kogunes Eestimaa Rahvaliidu volikogu. Volikogu esimeheks valiti Vello Tafenau ja aseesimeheks Piret Aavik.
Eestis Rakveres toimunud Isamaa ja Res Publica Liidu aasta alguse vastuvõtul anti 2007. aasta tegija aunimetus Vabadussõja võidusamba konkursi võitnud kavandi autorile Rainer Sternfeldile.

13. jaanuar

Interpoli president Jackie Selebi astus ametist tagasi seoses kodumaal Lõuna-Aafrika Vabariigis tema vastu esitatud korruptsioonisüüdistustega.
Prantsusmaa president Nicolas Sarkozy alustas ringreisi Lähis-Ida riikides, allkirjastades visiidi esimesel päeval energia, hariduse ja välispoliitika alased koostöölepingud Saudi Araabiaga.
Soome peaminister Matti Vanhanen alustas ametlikku kuuepäevast visiiti Ameerika Ühendriikides
Venemaal Leningradi oblastis Tosno rajoonis umbes 90 kilomeetri kaugusel Peterburist toimus kohaliku aja järgi kell 9 hommikul gaasijuhtme plahvatus. Keegi plahvatuses kannatada ei saanud, plahvatuse tõttu tekkinud tulekahju hõlmas 150-ruutmeetrist ala.
Ameerika Ühendriikide president George W. Bush saabus oma Lähis-Ida visiidi raames Araabia Ühendemiraatidesse.
Ameerika Ühendriikides jäi stsenaristide streigi tõttu ära Kuldgloobuste pidulik auhinnatseremoonia; maineka auhinna laureaadid tehti teatavaks selleks korraldatud pressikonverentsil. Parima filmi auhinna pälvis Joe Wrighti lavastatud "Lepitus" ("Atonement"). Parimaks meespeaosatäitjaks tunnistati Daniel Day-Lewis rolli eest filmis "Veri hakkab voolama" ("There Will Be Blood"), parimaks naispeaosatäitjaks Julie Christie rolli eest filmis "Temast eemal" ("Away from Her").
India peaminister Manmohan Singh alustas ametlikku kolmepäevast visiiti Hiinas.
Eestis Tallinna Toomkirikus pühitseti ametisse politsei peakaplan Jaan Jaani, kes töötas seni EELK Keila koguduse õpetajana.
Eesti Draamateatris esietendus Jaan Unduski kirjutatud ja Margus Kasterpalu lavastatud näidend "Boulgakoff", mis räägib vene kirjaniku Mihhail Bulgakovi elust ja loomingust.

14. jaanuar

Ameerika Ühendriikides astus ametisse Louisiana osariigi 56. kuberner, Vabariikliku Partei liige Bobby Jindal.
Ameerika Ühendriikide president George W. Bush jätkas oma Lähis-Ida ringreisi, lahkudes Araabia Ühendemiraatidest ja saabudes Saudi Araabiasse.
Brasiilia president Luís Inácio Lula da Silva alustas ametlikku visiiti Kuubal.
Guatemalas vannutati ametisse riigi uus president Álvaro Colom Caballeros. Koos presidendiga astusid ametisse ka tema valitsuse liikmed, teiste seas asepresident Rafael Espada, välisminister Haroldo Rodas, kaitseminister Marco Tulio García Franco, siseminister Vinicio Gómez ja rahandusminister Juan Alberto Fuentes.
Afganistani pealinna Kabuli luksushotellis Serena õhkis enda enesetaputerrorist. Plahvatuse järel avati hotelli pihta tuli. Rünnakus hukkus üks Ameerika Ühendriikide kodanik ja üks Norra ajakirjanik, lisaks mitmed kohalikud turvamehed. Rünnaku ajal viibis hotellis ka Norra välisminister Jonas Gahr Støre, kes pääses vigastusteta. Vastutuse rünnaku eest võttis islamiliikumine Taliban.
Taiwani valitsev Demokraatlik Progressiivne Partei nimetas pärast parlamendivalimiste kaotamist president Chen Shui-biani asemel erakonna uueks juhiks presidendikandidaadi Frank Hsiehi. 
Libeeria ülemkohus tunnistas seaduslikuks linnapeade ametissenimetamise president Ellen Johnson-Sirleafi poolt, sest riigil puudub raha kohalike omavalitsuste valimiste korraldamiseks.
Malawi ja Hiina võimud tegid ühisavalduse, mille kohaselt tunnistab Malawi edaspidi ainult ühte Hiina riiki ning käsitleb Taiwani lahutamatu osana Hiina territooriumist, katkestades diplomaatilised suhted Taiwani võimudega.
Eesti XI Riigikogu alustas 2008. aasta esimest istungjärku.
Eesti välisminister Urmas Paet alustas koos Riigikogu liikmete Mati Raidma ja Enn Eesmaaga kolmepäevast ametlikku visiiti Afganistanis.
Eesti majandus- ja kommunikatsiooniminister Juhan Parts alustas koos Eesti äridelegatsiooniga ametliku visiiti Saksamaa Baden-Württembergi liidumaal. 
Eestis Harju Maakohtus algas kohtuprotsess aprillirahutuste organiseerimises süüdistatud Dmitri Linteri, Maksim Reva, Mark Sirõki ja Dimitri Klenski üle.
Eestisse saabus Tallinna linnavalitsuse kutsel visiidile Moskva linnavalitsuse delegatsioon, et arutada kahe linna vahelist koostööd ja allkirjastada kultuurikoostöö leping.

15. jaanuar

Soomes Helsingis allkirjastasid Tallinna Ülikooli rektor Rein Raud ja Helsingi Ülikooli rektor Ilkka Niiniluoto kahe ülikooli vahelise koostöökokkuleppe.
Türgi sõjalennukid sooritasid alates 16. detsembrist neljanda rünnaku Kurdistani Töölispartei võitlejate positsioonidele Iraagi põhjaosas.
Ameerika Ühendriikides Michigani osariigis toimusid presidendivalimiste eelvalimiskoosolekud. Vabariikliku Partei kandidaatidest oli 39-protsendilise toetusega edukaim Mitt Romney, Demokraatliku Partei peamistest kandidaatidest osaleski ainsana Hillary Clinton.
Ameerika Ühendriikide riigisekretär Condoleezza Rice sooritas üllatusvisiidi Iraaki, kohtudes Bagdadis Iraagi peaministri Nūrī al-Mālikīga.
Barbadosel toimusid parlamendivalimised. Valimised võitis 52,5 protsendi valijate toetusel opositsiooniline Demokraatlik Tööpartei, valitsev Barbadose Tööpartei pälvis 47,3 protsendi valijate toetuse. Kokku osales valimistel 56,5 protsenti hääleõiguslikust elanikkonnast.
Kuubal ametlikul visiidil viibinud Brasiilia president Luiz Inácio Lula da Silva kohtus Kuuba riigipea Fidel Castroga.
Iisraeli armee viis islamiliikumise Ḩamās kontrolli all olevas Gaza tsoonis läbi sõjalise operatsiooni, et teha kahjutuks sealt Iisraeli vastu rünnakuid korraldavaid islamistlikke võitlejaid. Operatsiooni käigus hukkus kaheksateist ja sai vigastada nelikümmend kaheksa inimest.
Lõuna-Koreas astus tagasi riikliku luureteenistuse ülem Kim Man-bok. Tagasiastumise põhjuseks sai infoleke, mille tõttu jõudis avalikkuse ette tema ja Põhja-Korea kolleegi vestluse protokoll.
Tai lõunaosas Yala provintsis plahvatas turul mootorrattasse peidetud pomm. Plahvatuses sai vigastada kakskümmend seitse inimest, armee süüdistas rünnakus islamistlikke separatiste.
Keenias kogunes pärast parlamendivalimisi esimesele istungile Keenia parlament. Parlamendi esimeheks valiti opositsiooni esindaja Kenneth Marende.
Sierra Leone võimud teatasid metsaekspordi keelu taaskehtestamisest, süüdistades välismaiseid (peamiselt Hiina) firmasid Sierra Leone metsade laastamises.
Balti Assamblee president Trivimi Velliste autasustas Balti Assamblee medaliga põllumajandusminister Helir-Valdor Seederit, endist Eesti Kunstiakadeemia rektorit Jaan Varest, muinsuskaitsetegelast Jaan Tamme, ajaloolast Heino Arumäed ja poliitik Sven Sesterit.
Eestis Tallinna Raekojas allkirjastasid Tallinna abilinnapea Kaia Jäppinen ja Moskva abilinnapea Sergei Hudjakov kahe linna vahelise kultuurikoostöö lepingu.
Eesti Apostlik-Õigeusu Kirik tähistas piduliku liturgiaga Tallinna Issandamuutmise kirikus märterpiiskop Platoni mälestuspäeva, mille järel toimus Piiskop Platoni ordenite kätteandmistseremoonia. Ordeni said Soome peapiiskop Leo, Kreeka suursaadik Christos Karapanos ning erinevate õigeusu koguduste juhatuste liikmed Laine Pärg, Tiia Loit, Nikolai Prokopjev, Leo Niido, Elvi Niido ja Liidia Uibo.
Eestis tõusid laevafirma Tallink Grupp piletite hinnad, millele lisandus kütuse kallinemise tõttu sõltuvalt marsruudist kütuse lisatasu vahemikus 47-125 Eesti krooni.
Eesti raudteefirma Edelaraudtee alustas Pärnu–Mõisaküla raudtee ülesvõtmistöid.

16. jaanuar

Itaalias astus seoses tema abikaasa vastu esitatud süüdistusega korruptsioonis ametist tagasi justiitsminister Clemente Mastella.
Venemaal esitas keelustatud Natsionaalbolševistliku Partei esimehe Eduard Limonovi advokaat Moskva linnakohtule taotluse vaadata seoses uute asjaolude selgumisega üle aprillis 2007 vastu võetud otsus partei keelustamise kohta.
Ameerika Ühendriikide president George W. Bush külastas Egiptust, lõpetades sellega oma kaheksapäevase ringreisi Lähis-Ida riikides.
Barbadosel vannutati ametisse peaminister David Thompson.
Sri Lanka keskosas Buttala linnas korraldati rünnak koolibussile, mille möödumisel plahvatas tee ääres pomm. Rünnakus hukkus kakskümmend seitse ja sai vigastada kuuskümmend seitse inimest. Osa ohvritest hukkus plahvatuse tagajärjel, osa lasid rünnaku korraldajad maha sündmuskohalt põgenemisel.
Usbekistanis vannutati kolmandaks ametiajaks ametisse president Islom Karimov.
Keenia opositsioon alustas kolmepäevast üleriigilist meeleavalduste lainet, et protesteerida presidendivalimiste tulemuste vastu.
Eesti president Toomas Hendrik Ilves, Läti president Valdis Zatlers ja Leedu president Valdas Adamkus tegid ühisavalduse, milles rõhutasid kümme aastat varem samal päeval allkirjastatud Balti harta tähtsust. Ühtlasi õnnitles kolme presidenti Balti harta allkirjastamise kümnendal aastapäeval Ameerika Ühendriikide president George W. Bush.
Eestis Harju Maakohtus toimus kohtuprotsess sarimõrvar Juri Ustimenko üle. Seekord süüdistati tapmiste eest juba eluaegset vanglakaristust kandvat Ustimenkot viies röövimises, mille ta istungil ka omaks võttis. Kohus määras talle täiendavalt viieaastase vanglakaristuse, mis loeti samas kantuks juba talle määratud eluaegse vangistusega.
Eestis mõistis Viru Maakohus endise Kiviõli linnapea Voldemar Trummi pistise võtmises süüdi ning karistas teda kahe aasta ja viie kuu pikkuse vangistusega, mille Trumm peab ära kandma tingimisi kolmeaastase katseajaga.
Eestis lõppes vastavalt Vene Teatri nõukogu 8. jaanuari otsusele teatri senise direktori Irina Ossinovskaja ametiaeg ja astus ametisse uus direktor Jaanus Kukk.

17. jaanuar

Rootsi Kuninglik Teaduste Akadeemia kuulutas välja 2008. aasta Crafoordi matemaatika- ja astronoomiaauhinna laureaadid, kelleks said Prantsusmaal töötav vene-juudi matemaatik Maksim Kontsevitš, Ameerika Ühendriikide füüsikateoreetik Edward Witten ja tatari päritolu Venemaa astrofüüsik Rašid Sjunjajev.
Sloveenia peaminister Janez Janša teatas valitsuse kavast vähendada 2008. aastal Sloveenia kaitsekulutusi, taganedes sellega 2004. aastal NATOga liitumisel antud lubadusest, et suurendab riigi kaitsekulutusi kahe protsendini sisemajanduse kogutoodangust.
Pakistanis Peshawari linnas lasi šiiitide palvemajas ennast õhku teismeline enesetaputerrorist. Rünnakus hukkus üheksa ja sai vigastada kakskümmend viis inimest.
British Airwaysi lend 38: Londonis kukkus maandumisel alla British Airwaysi lennuk. 47 inimest sai vigastada.
Eesti Reformierakonna Jõgevamaa piirkonnaorganisatsiooni esimeheks valiti tagasi Kalmer Lain.

18. jaanuar

Rootsis Västehaninge linnas röövisid tundmatud kurjategijad Handelsbankeni ja Swedbanki kahte pangakontorit.
Suurbritannia peaminister Gordon Brown alustas ametlikku visiiti Hiinas.
Venemaal toimus Venemaa Pressiakadeemia ametlik asutamiskoosolek. Akadeemia presidendiks valiti teadeteagentuuri ITAR-TASS peadirektor Vitali Ignatenko.
Kesk-Aafrika Vabariigis astus ametist tagasi peaminister Élie Doté koos oma valitsuskabinetiga.
Tokelaus algasid kaks päeva kestnud parlamendivalimised. Kõik 20 parlamendiliikme kohta läksid sõltumatutele kandidaatidele.
Eesti Riigikogu esimees Ene Ergma viibis visiidil Elvas.
Eesti põllumajandusminister Helir-Valdor Seeder allkirjastas Berliinis põllumajandus- ja teaduskoostöölepingud Saksamaa Sachsen-Anhalti ning Mecklenburg-Vorpommerni liidumaadega.
Eestis Järvamaal Väätsa mõisas anti üle maakonna 2007. aasta kultuuripreemiad. Laureaatide seas olid Henn Sokk (aasta kultuurihoidja), Ülle Jääger (kultuurielu edendaja), Ellu Kaasik (kultuuri elutöö preemia) ja Sargvere Maakultuuri Edendamise Seltsi näitering (parima kollektiivi preemia).
Eesti Rahvusraamatukogus avati Eesti Kirjastuste Liidu liikmete 2007. aasta enim müüdud raamatute näitus "Menuraamat 2007".

19. jaanuar

Fääri saartel toimusid parlamendivalimised. Valimised võitis 23,3 protsendi häältega vasaktsentristlik Vabariiklik Partei, kogudes 33-liikmelises parlamendis 8 kohta. 21 protsendi häälte ja 7 kohaga jäi teiseks liberaalne Liidupartei.
Itaalia pealinnas Roomas toimunud Jeesuse Seltsi üldkogul valiti kongregatsiooni uueks ülemkindraliks hispaania päritolu Adolfo Nicolás.
Ameerika Ühendriikide Nevada osariigis toimusid presidendivalimiste eelvalimiskoosolekud. Demokraatliku Partei kandidaatidest oli 51-protsendilise toetusega edukaim Hillary Clinton, Vabariikliku Partei kandidaatidest võitis 51-protsendilise toetusega Mitt Romney.
Ameerika Ühendriikide Lõuna-Carolina osariigis toimusid presidendivalimiste eelvalimiskoosolekud. Osalesid ainult Vabariikliku Partei kandidaadid, kellest edukaim oli 33-protsendilise toetusega John McCain.
Ameerika Ühendriikides teatas Vabariikliku Partei kandidaat Duncan Hunter, et loobub edasisest osalemisest presidendivalimiste kampaanias.
Angolas kukkus kohaliku aja järgi veidi enne kella 8 hommikul alla kahemootoriline reisilennuk Beechcraft-200, mis oli teel pealinnast Luandast riigi suuruselt teise linna Huambosse. Kõik pardal viibinud üksteist inimest hukkusid.
Eesti president Toomas Hendrik Ilves sõitis ametlikule visiidile Gruusiasse, et osaleda president Mihheil Saakašvili inauguratsioonitseremoonial.

20. jaanuar

Gruusias vannutati teiseks ametiajaks ametisse president Mihheil Saakašvili. Thbilisi hipodroomil avaldas samal ajal valimistulemuste vastu meelt umbes 30 000 opositsiooni esindajat.
Serbias toimus presidendivalimiste esimene voor. Ükski kandidaat ei kogunud võitmiseks vajalikku hulka hääli. Valimistel osales umbes 61 protsenti hääleõiguslikest elanikest.
Suurbritannia peaminister Gordon Brown lõpetas visiidi Hiinas ja suundus edasi ametlikule visiidile Indiasse.
Ameerika Ühendriikide California osariigi lõunaosas Corona linna kohal põrkasid pärastlõunal kokku kaks Cessna väikelennukit. Õnnetuses hukkusid lennukites viibinud neli inimest, lisaks veel üks maapinnal lennukirusude alla jäänud inimene.
Kuubas toimusid parlamendivalimised. Kuna igale mandaadile 614 parlamendikohast oli vaid üks kandidaat, osutusid kõik kandidaadid valituks. Kokku osales valimistel üle 95 protsendi hääleõiguslikust elanikkonnast.
Liibanoni parlament lükkas kolmeteistkümnendat korda edasi presidendivalimised. 21. jaanuaril toimuma pidanud valimiste uueks kuupäevaks määrati 11. veebruar.
Pakistani president Pervez Musharraf alustas ringreisi Euroopa riikides, saabudes esimesena Belgia pealinna Brüsselisse.
Eestis kutsus Isamaa ja Res Publica Liidu volikogu ametist tagasi regionaalminister Vallo Reimaa. Uueks regionaalministri kandidaadiks kinnitati majandus- ja kommunikatsiooniministeeriumi abiminister Siim-Valmar Kiisler.

21. jaanuar

Euroopa Nõukogu Parlamentaarse Assamblee uueks presidendiks valiti Hispaania sotsialistide esindaja, katalaani rahvusest 62-aastane Lluís Maria de Puig Olive.
Läti võimud teatasid, et saadavad riigist välja Läti julgeolekut ohustava Venemaa diplomaadi ja andsid talle 48 tundi lahkumiseks. Kuigi diplomaadi nime ei avalikustatud, oli ilmselt tegu Venemaa saatkonna asekonsuliga.
Venemaa pealinna Moskva kinomajas toimus Venemaa filmikriitikute ja filmiajakirjanike aastaauhindade Valge Elevant kätteandmistseremoonia. 2007. aasta parimaks filmiks tunnistati Aleksei Balabanovi lavastatud "Last 200". Parimaks režissööriks valiti Kira Muratova filmi "Kaks ühes" eest. Parimaks naispeaosaliseks tunnistati Galina Višnevskaja nimirolli eest Aleksandr Sokurovi filmis "Aleksandra"; parimaks meespeaosaliseks Sergei Puskepalis Sergei Maslovi rolli eest Aleksei Popogrebski filmis "Lihtsad asjad". Filmimuusika auhinna pälvisid eesti helilooja Arvo Pärt ja vene helilooja Andrei Dergatšov režissöör Andrei Zvjagintsevi filmile "Pagendamine" kirjutatud muusika eest.
Tais kogunes esimesele istungile 23. detsembril valitud parlamendi koosseis.
Uus-Meremaal Aucklandis toimusid tuntud alpinisti Edmund Hillary riiklikud matused. 
Eesti rahandusminister Ivari Padar saatis kultuuriminister Laine Jänesele ametliku kirja, milles lükkas tagasi kultuuriministri ettepaneku kaotada kultuuriürituste piletitele kehtiv käibemaksu viieprotsendiline soodusmäär.
Eesti pealinna Tallinna linnapea Edgar Savisaar ja abilinnapea Jaanus Mutli alustasid kolmepäevast ametlikku visiiti Austria pealinnas Viinis.
Eestis tegutsev rahvusvaheline kiirtoidukett McDonald's muutis seoses omanike vahetusega oma ärinime. Malta ärimehe Melo Hili valdusse läinud AS McDonald's Eesti hakkas kandma nime AS Premier Restaurants Eesti.

22. jaanuar

Euroopa Inimõiguste Kohus tunnistas seadusevastaseks Prantsusmaa võimude otsuse, millega keelduti lesbist lasteaiakasvatajale adoptsiooniõiguse andmisest. Kohus tunnistas naise soolise diskrimineerimise ohvriks ja mõistis tema kasuks riigilt välja kahjutasu suuruses 10 000 eurot.
Saksamaal Bochumi linnas toimus 20 000 osavõtjaga meeleavaldus Soome firma Nokia vastu, kelle kava Bochumi tehase sulgemiseks ähvardab töötuks jätta tuhandeid sakslasi.
Serbia valitsus kiitis heaks kokkuleppe kavandi, mille kohaselt omandab Venemaa gaasikontsern Gazprom enamusosaluse Serbia riiklikus naftafirmas NIS ja rajab läbi Serbia gaasijuhtme.
Ameerika Ühendriikide Louisiana osariigis toimusid presidendivalimiste eelvalimiskoosolekud, kus osalesid ainult Vabariikliku Partei kandidaadid. Edukaim oli senaator John McCain, teiseks jäi senaator Ron Paul.
Ameerika Ühendriikides teatas Vabariikliku Partei presidendikandidaat Fred Thompson, et loobub osalemisest presidendivalimistel.
Kesk-Aafrika Vabariigi uueks peaministriks nimetati Faustin Archange Touadéra.
Eestisse saabus ametlikule kolmepäevasele visiidile Aserbaidžaani majandusarengu minister Heidar Babajev.
Eesti peaminister Andrus Ansip esitas president Toomas Hendrik Ilvesele kinnitamiseks Siim-Valmar Kiisleri kandidatuuri regionaalministri ametikohale. President kiitis Kiisleri kandidatuuri samal päeval heaks.
Eestis otsustas Haapsalu linnavolikogu Keskerakonna fraktsioon kutsuda ametist tagasi linnavolikogu esimehe Arder Väli ja esitada uueks volikogu esimehe kandidaadiks Andreas Rahuvarm.

23. jaanuar

Itaalia parlamendi alamkojas toimus peaminister Romano Prodi valitsuse usaldushääletus, mille valitsus võitis häältega 326:275.
Kreeka peaminister Kóstas Karamanlís alustas ametlikku kolmepäevast visiiti Türgis, olles viiekümneaastase vaheaja järel esimene Kreeka peaminister, kes Türgit külastab. 
Poola Mirosławieci linna lähistel kukkus alla maandumiseks valmistunud sõjaväe transpordilennuk CASA C205. Hukkusid kõik lennuki pardal viibinud kakskümmend inimest, nende seas ka üks brigaadikindral.
Šveitsis Davosis algas Maailma Majandusfoorumi aastakoosolek.
Iraagi põhjaosas Mosuli linnas toimus kolmekorruselises elaniketa majas võimas pommiplahvatus. Läheduses viibinud inimestest sai 36 surma ja 169 vigastada; ohvrite seas oli ka naisi ja lapsi.
Palestiinas Gaza tsoonis õhkisid islamiliikumise Ḩamās võitlejad mitmes kohas tsooni Egiptusest eraldava turvatara, et Iisraeli majandusblokaadi ohvriks langenud inimesed saaksid Egiptusest endale hankida toitu ja muid esmatarbekaupu. Egiptuse piirivalve palestiinlastele piiri ületamisel takistusi ei teinud.
Tai pealinnas Bangkokis algas kohtuprotsess ekspeaminister Thaksin Shinawatra korruptsioonis süüdistatava abikaasa Pojamarn Shinawatra üle.
Zimbabwe pealinnas Harares ajas politsei pisargaasi kasutades laiali opositsiooni sadade osavõtjatega, ent kohtu poolt sanktsioneerimata meeleavalduse. 
Eesti kaitseväe juhataja Ants Laaneots ja kaitseminister Jaak Aaviksoo alustasid kolmepäevast visiiti Kosovos.
Eesti XI Riigikogu ees andis ametivande regionaalminister Siim-Valmar Kiisler.

24. jaanuar

Gruusia peaministrikandidaat Lado Gurgenidze tegi teatavaks oma uue valitsuse koosseisu. Tähtsamatest ministritest vahetus välisminister, kelleks saab senine konfliktide reguleerimise minister Davith Bakradze.
Itaalia peaminister Romano Prodi kaotas häältega 161:156 parlamendi ülemkojas toimunud usaldushääletuse ja esitas president Giorgio Napolitanole tagasiastumispalve.
Prantsusmaal toimus avaliku sektori töötajaid esindavate ametiühingute ühepäevane streik, millega nõuti eelkõige meditsiini- ja haridustöötajate palkade tõstmist. Pariisis osales ametiühingute korraldatud meeleavaldusel 17 000 inimest.
Venemaa pealinnas Moskvas vahistati süüdistatuna maksudest kõrvalehoidmises juudi-ukraina päritolu ärimees, üks vene maffia väidetavaid juhte Semjon Mogiljovitš.
Ameerika Ühendriikides teatas Demokraatliku Partei presidendikandidaat Dennis Kucinich, et loobub madala toetuse tõttu edasisest osalemisest presidendivalimiste eelvalimistel.
Taiwanil esitas lüüasaamise tõttu parlamendivalimistel tagasiastumispalve peaminister Chang Chun-hsiungi valitsus.
Eestis valiti Saue linnavolikogu esimeheks Isamaa ja Res Publica Liidu liige Valdis Toomast.
Eestis jõudsid lennufirma Estonian Air ja lennundustöötajate ametiühingu esindajad kokkuleppele Estonian Airi maapealse teeninduse osakondade töötajate 12,1-protsendilises keskmises palgatõusus, mille tulemusel otsustati ära jätta ka 28. jaanuariks kavandatud lennundustöötajate hoiatusstreik.
Eestis Tallinnas Kadriorus avati pärast ulatuslikku renoveerimist kunagise linnapea Jaan Poska maja. Pidulikul avamisel osalesid Tallinna linnavalitsuse esindajad ja välisminister Urmas Paet.

25. jaanuar

Itaalia president Giorgio Napolitano alustas kõnelusi poliitiliste parteide juhtidega poliitilise kriisi ületamiseks ja uue valitsuse moodustamiseks.
Serbia pealinnast Belgradist 70 kilomeetrit kagus Velika Plana asula lähistel maanteel sõitis koerale otsa ja seejärel teelt välja riigi siseministri Dragan Jočići ametiauto. Auto käis mitu korda üle katuse; nii minister kui ka tema autojuht said õnnetuses raskelt vigastada.
Venemaa teatas vastusena Venemaa diplomaadi riigist väljasaatmisele Läti võimude poolt 21. jaanuaril ühe Läti diplomaadi väljasaatmisest, andes talle lahkumiseks aega 48 tundi.
Liibanoni pealinna Beiruti peamiselt kristlastega asustatud Hazmiyeh' linnaosas toimus võimas pommiplahvatus, milles hukkus vähemalt kuus inimest.
Egiptuse armee ja piirivalve alustasid 23. jaanuaril islamivõitlejate poolt õhku lastud Egiptuse ja Palestiina vaheliste piiritõkete taastamist. Piir kuulutati ametlikult suletuks kohaliku aja järgi kell 15.00, kuid reaalselt palestiinlaste liikumist üle piiri takistada ei õnnestunud.
Keenia keskosas Nakuru linnas hukkus valitsuse ja poliitilise opositsiooni toetajate kokkupõrgetes kümme inimest. Politsei kehtestas linnas alates kella 19.00 kohaliku aja järgi öise liikumiskeelu.
Zimbabwe politsei vahistas Harares korraldatud politseioperatsiooni käigus Suurbritannia kinnisvaraärimehe Nicholas van Hoogstrateni, keda süüdistati üüriraha sissenõudmises välisvaluutas, mis on Zimbabwe seaduste kohaselt keelatud.
Zimbabwe valitsus määras presidendi- ja parlamendivalimiste toimumise kuupäevaks 29. märtsi.
Eestis valis Tartu Ülikooli nõukogu eesti ja võrdleva rahvaluule professoriks Ülo Valgu ja spordifüsioloogia professoriks Vahur Ööpiku. Emeriitprofessoriks sai teoloog Kalle Kasemaa ja emeriitdotsendiks meditsiiniteadlane Aleksei Panov.

26. jaanuar

Prantsusmaa välisminister Bernard Kouchner viibis ametlikul lühivisiidil Rwandas, kohtudes pealinnas Kigalis riigi presidendi Paul Kagamega. Visiidi eesmärgiks oli parandada kahe riigi vahelisi suhteid, mis said oluliselt kahjustada seoses president Kagame vastu esitatud süüdistustega genotsiidis. 
Venemaa koosseisu kuuluvas Inguši Vabariigis Nazrani linnas toimus sanktsioneerimata meeleavaldus poliitilise korruptsiooni vastu. Miilitsa suhtes vägivaldseks muutunud meeleavalduse laialiajamiseks alustasid OMONi võitlejad tulistamist üle inimeste peade. Tulistamise käigus sai üks meeleavaldaja siiski haavata.
Venemaa tennisist Marija Šarapova võitis naiste üksikmängus Austraalia lahtised meistrivõistlused tennises.
Ameerika Ühendriikide Lõuna-Carolina osariigis toimusid presidendivalimiste eelvalimiskoosolekud, kus osalesid Demokraatliku Partei kandidaadid. Edukaimaks osutus 55,44-protsendilise toetusega senaator Barack Obama, tema peamine vastaskandidaat Hillary Clinton saavutas 26,52-protsendilise toetuse.
Guyana pealinna Georgetowni lähistel ründasid relvastatud isikud Lusignani küla, avades tule elumajade pihta. Hukkus üksteist inimest, kelle seas oli ka viis last. Politsei hinnangul oli tegu Guyanas kõige enam tagaotsitava kurjategija Rondell Rawlinsi kättemaksuaktsiooniga tema tüdruksõbra vahistamise eest.
Albu valla A. H. Tammsaare nimelise kirjanduspreemia võitis kirjanik Ene Mihkelson romaani "Katkuhaud" eest.

27. jaanuar

Saksamaal Alam-Saksi liidumaal toimusid parlamendivalimised. Valitsev Saksamaa Kristlik-Demokraatlik Liit saavutas 42,5 protsendi valijate toetuse ja 68 kohta 152-liikmelises parlamendis. Saksamaa Sotsiaaldemokraatlik Partei jäi 30,3-protsendilise toetuse ja 48 saadikukohaga teiseks. Kokku osales valimistel 57 protsenti hääleõiguslikest kodanikest.
Saksamaal Hesseni liidumaal toimusid parlamendivalimised. Valitsev Saksamaa Kristlik-Demokraatlik Liit saavutas 36,8 protsendi valijate toetuse, Saksamaa Sotsiaaldemokraatlik Partei jäi 36,7-protsendilise toetusega napilt teiseks. Liidumaa 110-liikmelises parlamendis said mõlemad erakonnad 42 kohta. Kokku osales valimistel 64,3 protsenti hääleõiguslikest kodanikest.
Serbia tennisist Novak Đoković võitis meeste üksikmängus Austraalia lahtised meistrivõistlused tennises.
Šveitsis Davosis lõppes Maailma Majandusfoorumi aastakoosolek.
Venemaa keskvalimiskomisjon kõrvaldas ekspeaminister Mihhail Kasjanovi presidendivalimiste kandidaatide nimekirjast, sest väidetavalt oli 13,36 protsenti tema toetuseks kogutud allkirjadest võltsitud.
Ameerika Ühendriikides Los Angeleses toimus filminäitlejate ametiühingu Ekraaninäitlejate Gildi 2007. aasta filmiauhindade tseremoonia. Parimaks meesnäitlejaks tunnistati Daniel Day-Lewis rolli eest filmis "Veri hakkab voolama" ("There Will Be Blood"), parimaks naisnäitlejaks Julie Christie rolli eest filmis "Temast eemal" ("Away from Her"). Parima režissööri auhinna pälvisid vennad Ethan ja Joel Coen filmi "Ei ole maad vanadele meestele" ("No Country for Old Men") eest.
Taiwani president Chen Shui-bian lükkas tagasi peaminister Chang Chun-hsiungi poolt 24. jaanuaril esitatud tagasiastumispalve ja volitas teda valitsusjuhina jätkama.
Eestis toimus Sotsiaaldemokraatliku Erakonna volikogu. Volikogu võttis vastu avalduse, milles nõutakse sotsiaalministeeriumi poolt algatatud ja töötajate koondamistingimusi lihtsustava töölepinguseaduse eelnõu tagasivõtmist.
Eestis Narvas algas Fryderyk Chopini loomingule pühendatud seitsmes rahvusvaheline Läänemere maade noorte pianistide konkurss, kus osales 51 klaverimängijat 11 maailma riigist.

28. jaanuar

Belgia pealinnas Brüsselis algas Euroopa Liidu välisministrite üldasjade ja välissuhete nõukogu kahepäevane istung, mis keskendus sel korral Balkani riikidega seotud küsimustele. Eestit esindas istungil välisminister Urmas Paet.
Ameerika Ühendriikides vannutati ametisse põllumajandusminister Edward Schafer.
Ameerika Ühendriikide president George W. Bush pidas oma viimase iga-aastase kõne olukorrast riigis, milles keskendus majandusküsimustele. President tunnistas majanduskasvu aeglustumist, ent rõhutas vajadust uskuda olukorra paranemisse pikas perspektiivis.
Ameerika Ühendriikides teatas president John Kennedy vend, Demokraatliku Partei senaator Edward Kennedy, et toetab presidendivalimistel Barack Obama kandidatuuri.
Indoneesias Solo linna lähistel ekspresident Suharto perekonna mausoleumis toimusid ekspresidendi riiklikud matused. Tseremoonial osales ka riigi praegune president Susilo Bambang Yudhoyono.
Tai parlament valis 310 poolthäälega riigi uueks peaministriks valimised võitnud erakonna Rahva Võimu Partei esimehe Samak Sundaravej.
Eestis jõustus uus rahapesu ja terrorismi rahastamise tõkestamise seadus. 
Eesti lennufirma Estonian Air tõstis lennupiletite hindu 5,5 protsenti, põhjendades seda lennukikütuse kallinemisega.
Eestis Tallinnas andis Saksamaa suursaadik Julius Bobinger riigikontrolör Mihkel Oviirile üle Saksamaa Liitvabariigi Suure Teeneteristi, tunnustades sellega Oviiri tegevust Eesti õigusstruktuuride ülesehitamisel ja koostöö arendamisel Saksamaaga.
Eestis Tallinnas sotsiaalministeeriumi hoone ees toimus Eesti Ametiühingute Keskliidu korraldatud meeleavaldus, millega protesteeriti töölepinguseaduse kavandatavate muudatuste vastu.

29. jaanuar

Aserbaidžaanis toimus lennuõnnetus hävituslennukiga Mig-29, mille pardal viibinud kaks pilooti hukkusid. Õnnetus toimus pealinna Bakuu lähistel Kaspia mere kohal.
Suurbritannia pealinnas Londonis toimus Euroopa Liidu tuumikriikide liidrite kohtumine, kus arutati Euroopa ees seisvaid majandusprobleeme. Kohtumisel osalesid Euroopa Komisjoni president José Manuel Barroso, Suurbritannia peaminister Gordon Brown, Saksamaa liidukantsler Angela Merkel, Prantsusmaa president Nicolas Sarkozy ja Itaalia peaminister Romano Prodi.
Venemaa president Vladimir Putin nimetas 1. märtsil moodustatava Taga-Baikali krai kuberneriks senise Tšita oblasti kuberneri Ravil Geniatullini.
Ameerika Ühendriikide Florida osariigis toimusid presidendivalimiste eelvalimiskoosolekud.
Hiina lõunaosas Guizhou provintsis toimus bussiõnnetus, milles hukkus 25 inimest. Õnnetus juhtus libeduse tõttu, mille on kaasa toonud Hiina jaoks ebatavaliselt külm ja lumine talv.
Tai kuningas Bhumibol Adulyadej kinnitas Samak Sundaravej riigi peaministriks.
Alžeerias Thenia linnas õhiti kohaliku politseijaoskonna juures autopomm. Hukkus vähemalt kaks inimest ja veel mitmed said vigastada. Plahvatus tekitas ka kahjustusi hoonetele jaoskonna ümbruses.
Eestis kiitis XI Riigikogu ühehäälselt (kohal viibis 86 parlamendiliiget) heaks õiguskantsler Allar Jõksi ettepaneku keelustada Riigikogu liikmete kuulumine äriühingute nõukogudesse.

30. jaanuar

Itaalia president Giorgio Napolitano tegi parlamendi ülemkoja Senati esimehele Franco Marinile ettepaneku moodustada ajutine valitsus.
Ameerika Ühendriikides teatas Vabariikliku Partei kandidaat Rudolph Giuliani, et loobub edasisest osalemisest presidendivalimiste kampaanias ja soovitas oma toetajatel hääletada valimistel senaator John McCaini poolt.
Ameerika Ühendriikides teatas Demokraatliku Partei kandidaat John Edwards, et loobub edasisest osalemisest presidendivalimiste kampaanias.
Kanada peaminister Stephen Harper esitas Ameerika Ühendriikide presidendile George W. Bushile ultimaatumi, mille kohaselt toob Kanada oma väed Afganistanist 2009. aasta jooksul välja kui NATO ei saada Kandahāri provintsis paiknevale 2500 Kanada sõdurile toeks täiendavalt 1000 sõdurit.
Venezuelas Mérida linnas tapeti oma suvemajas Colombia Norte del Valle narkokartelli juht Wilber Varela. Politsei andmetel tapsid ta oma kartelli liikmed.
Iisraelis avaldati Eliahu Winogradi juhitud valitsuskomisjoni raport 2006. aasta Iisraeli-Liibanoni konflikti kohta. Aruandes nimetati Iisraeli tegevust poliitiliseks ja sõjaliseks ebaõnnestumiseks ning heideti peamiselt ette korraliku sõjalise strateegia puudumist. Samas rõhutati, et nii peaminister Ehud Olmert kui ka kaitseminister Amir Peretz toimisid oma parima arusaamise kohaselt ja tollaste võimaluste piires.
Eesti välisministeeriumi kantselei peadirektor Jüri Seilenthal avas Eesti aukonsulaadi Tuneesia pealinnas Tunises.

31. jaanuar

Euroopa Liidus jõustus impordikeeld Brasiiliast pärit loomalihale, sest Euroopa Liidu ametnike hinnangul ei ole suu- ja sõrataudi kontrollimine loomadel Brasiilias piisavalt sage ega põhjalik inimeste ohutuse tagamiseks.
Montenegros esitas tagasiastumispalve peaminister Željko Šturanović.
Türgi suurima linna İstanbuli läänepoolses Davutpaşa linnaosas toimus tekstiiliettevõttele kuuluvas viiekorruselises hoones plahvatus, mis selle tagajärjel kokku varises. Varingus hukkus 20 ja sai vigastada üle 40 inimese.
Ameerika Ühendriikides New Yorgis nimetas ÜRO tseremoonial ametisse uued rahusaadikud, kelle seas olid ka tuntud näitlejad George Clooney ja Michael Douglas ning muusik Daniel Barenboim.
Afganistanis Helmandi provintsi pealinnas Lashkargāh's mošeele korraldatud pommirünnakus hukkus seitse inimest, kelle seas oli ka provintsi asekuberner Haji Pir Mohammed.
Kõrgõzstanis algas riikliku tele- ja raadioettevõtte töötajate näljastreik, millega nõutakse ettevõtte peadirektori Melis Ešimkanovi tagasiastumist. Direktorit süüdistatakse oma volituste ületamises, raha väärkasutuses ja alluvate halvas kohtlemises.
Aafrika Liidu uueks esimeheks valiti Tansaania president Jakaya Kikwete.
Eesti valitsus kiitis heaks Euroopa Liidu institutsioonide reformileppe ehk niinimetatud Lissaboni lepingu ratifitseerimise seaduse eelnõu ja edastas selle XI Riigikogule kinnitamiseks.
Eestis lahkus tegevteenistusest endine kaitseväe juhataja kindralleitnant Johannes Kert. Errumineku puhul autasustati teda nimelise ohvitserimõõgaga, mille andis üle ametis olev kaitseväe juhataja Ants Laaneots.
Eestis mõistis Viru Maakohus altkäemaksu võtmises süüdi endise kohtuniku Ardi Šuvalovi ning karistas teda kolme ja poole aastase vangistusega.

 2008-1